CELEX: 52013PC0876
Language: mt
Date: 2013-12-10
Title: Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea, tal-Arranġament mar-Repubblika tal-Islanda dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil

|
			
		
		
		52013PC0876
		
			Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea, tal-Arranġament mar-Repubblika tal-Islanda dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil /* COM/2013/0876 final - 2013/0426 (NLE) */
			
				
		
		
			
			   	MEMORANDUM TA' SPJEGAZZJONI
1.           KUNTEST TAL-PROPOSTA
Ir-Regolament (UE) Nru 439/2010
stabbilixxa l-Uffiċċju Ewropew ta' Appoġġ fil-Qasam
tal-Asil[1]
sabiex isaħħaħ il-kooperazzjoni prattika bejn l-Istati Membri
dwar l-asil, itejjeb l-implimentazzjoni tas-sistema Ewropea Komuni tal-Asil u
jgħin lill-Istati Membri li s-sistemi tal-asil u l-akkoljenza tagħhom
huma taħt pressjoni partikolari.
Il-premessa 24 tar-Regolament tistipula
li "sabiex iwettaq l-għan tiegħu, l-Uffiċċju ta'
Appoġġ għandu jkun miftuħ għall-parteċipazzjoni
minn pajjiżi li kkonkludew ftehimiet mal-Unjoni li permezz tagħhom
adottaw u japplikaw il-liġi tal-Unjoni fil-qasam kopert minn dan
ir-Regolament, partikolarment l-Islanda, il-Liechtenstein, in-Norveġja u
l-Isvizzera". Dawn il-pajjiżi huma msejħa "l-pajjiżi
assoċjati". 
Għaldaqstant, l-Artikolu 49(1)
tar-Regolament jistipula li "l-Uffiċċju ta' Appoġġ
għandu jkun miftuħ għall-parteċipazzjoni tal-Islanda,
il-Liechtenstein, in-Norveġja u l-Isvizzera bħala osservaturi.
Għandhom isiru arranġamenti li jispeċifikaw b'mod partikolari
n-natura, il-limitu u l-manjiera li fihom dawk il-pajjiżi għandhom
jipparteċipaw fil-ħidma tal-Uffiċċju ta' Appoġġ.
Dawn l-arranġamenti għandhom jinkludu dispożizzjonijiet relatati
mal-parteċipazzjoni f'inizjattivi meħuda mill-Uffiċċju ta'
Appoġġ, mal-kontribuzzjonijiet finanzjarji u l-persunal. Fir-rigward
ta' kwistjonijiet li jirrigwardaw il-persunal, dawk l-arranġamenti
għandhom, fi kwalunkwe każ, jikkonformaw mar-Regolamenti tal-Persunal."
Il-parteċipazzjoni ta' pajjiżi
assoċjati fil-ħidma tal-Uffiċċju ta' Appoġġ mhux
biss hija pass loġiku, meta tiġi kkunsidrata l-assoċjazzjoni
tagħhom mas-sistema ta' Dublin, iżda għandha wkoll valur
miżjud ċar għall-offerta ta' appoġġ
tal-Uffiċċju ta' Appoġġ bħal: l-iskambju tal-aħjar
prattiki u tal-kompetenza esperta, l-appoġġ permanenti u ta'
emerġenza tal-Uffiċċju ta' Appoġġ, il-ġbir ta'
informazzjoni u analiżi tal-Uffiċċju ta' Appoġġ,
is-sistema ta' twissija bikrija u preparazzjoni tal-Uffiċċju ta'
Appoġġ. 
Fuq dik il-bażi l-Kummissjoni
ppreżentat fl-1 ta' Lulju 2011 rakkomandazzjoni
lill-Kunsill biex jawtorizza lill-Kummissjoni biex tiftaħ in-negozjati
mal-Islanda, in-Norveġja, l-Isvizzera u l-Liechtenstein dwar ftehimiet
internazzjonali li jistabbilixxu tali arranġamenti.
Il-Kummissjoni rċeviet l-awtorizzazzjoni
tal-Kunsill sabiex tiftaħ in-negozjati mal-Islanda, in-Norveġja,
l-Isvizzera u l-Liechtenstein dwar l-arranġamenti dwar il-modalitajiet
tal-parteċipazzjoni ta' dawn il-pajjiżi fl-EASO fis-27 ta' Jannar 2012.
In-negozjati saru b'mod konġunt
mal-pajjiżi Assoċjati kollha. Saru erba' sessjonijiet ta' negozjati.
It-test finali tal-abbozz tal-Arranġament mal-Islanda ġie inizjalat
fit-28 ta' Ġunju 2013. 
L-Istati Membri kienu infurmati u kkonsultati
fil-Gruppi ta' Ħidma rilevanti tal-Kunsill.
Min-naħa tal-Unjoni, il-bażi legali
għall-Arranġament hija l-Artikolu 74 u 78 (1) u (2) flimkien
mal-Artikolu 218 tat-TFUE.
Il-proposta mehmuża tikkostitwixxi
l-istrumenti legali għall-iffirmar tal-Arranġament. Il-Kunsill se
jiddeċiedi b'maġġoranza kkwalifikata.
2.           RIŻULTATI TAN-NEGOZJATI
Il-Kummissjoni tikkunsidra li ntlaħqu
l-objettivi stabbiliti mill-Kunsill fid-direttivi ta' negozjati tiegħu u
li l-abbozz tal-Arranġament hu aċċettabbli għall-Unjoni.
Il-kontenut finali tiegħu jista' jitqassar
kif ġej:
L-abbozz ta' Arranġament jipprevedi
l-parteċipazzjoni sħiħa tal-Islanda fl-attivitajiet
tal-Uffiċċju ta' Appoġġ [Artikolu 1],
ir-rappreżentazzjoni fl-Uffiċċju ta' Appoġġ u l-Bord
ta' Tmexxija bħala osservatur u mingħajr dritt tal-vot [l-Artikolu 2],
kontribuzzjonijiet finanzjarji annwali tal-Islanda għall-baġit
tal-Uffiċċju ta' Appoġġ b'somma annwali kkalkulata skont
il-PDG tagħha bħala perċentwali tal-PDG tal-Istati kollha li
jieħdu sehem fil-ħidma tal-Uffiċċju ta' Appoġġ
[l-Artikolu 3 u l-Anness I]. 
Minbarra dan, l-Islanda aċċettat
dispożizzjonijiet dwar il-possibbiltà ta' kontribuzzjoni miżjuda jekk
il-kontribuzzjoni tal-Unjoni tiżdied [l-Artikolu 3 u
l-Anness I];
Barra minn hekk, l-abbozz ta' Arranġament
jipprevedi t-twaqqif ta' kumitat magħmul minn rappreżentanti
tal-Kummissjoni u tal-pajjiżi assoċjati. Għal raġunijiet
ta' effiċjenza, dan il-Kumitat għandu jiltaqa' b'mod konġunt mal-Kumitati korrispondenti stabbiliti ma' pajjiżi oħra
assoċjati li qed jipparteċipaw abbażi tal-Artikolu 49 (1) tar-Regolament.
Il-Kumitat ma kienx imsemmi fid-direttivi ta' negozjati u
ġie mitlub mill-pajjiżi assoċjati sabiex jippermetti skambju ta'
informazzjoni u jimmonitorja l-implimentazzjoni xierqa tal-Arranġament
[l-Artikolu 11].
3.           IMPLIKAZZJONI BAĠITARJA

L-Artikolu 3 u l-Anness I tal-abbozz
tal-Arranġament jiddeskrivu d-dispożizzjonijiet relatati
mal-kontribuzzjonijiet finanzjarji annwali tal-Islanda għall-baġit
tal-Uffiċċju ta' Appoġġ u l-adattament possibbli tagħhom
għas-sitwazzjoni deskritta fl-Anness I.
4.           KONKLUŻJONI 
Fid-dawl tar-riżultati msemmija hawn fuq,
il-Kummissjoni tipproponi li l-Kunsill jiddeċiedi li l-Arranġament
bejn l-Unjoni Ewropea u r-Repubblika tal-Islanda dwar il-modalitajiet
tal-parteċipazzjoni tagħha fl-Uffiċċju Ewropew ta'
Appoġġ fil-qasam tal-Asil jiġi ffirmat f'isem l-Unjoni u
jawtorizza lill-Kummissjoni biex taħtar il-persuna/i bis-setgħa li
tiffirma/jiffirmaw f'isem l-Unjoni.
2013/0426 (NLE)
Proposta għal
DEĊIŻJONI TAL-KUNSILL
dwar l-iffirmar, f'isem l-Unjoni Ewropea,
tal-Arranġament mar-Repubblika tal-Islanda dwar il-modalitajiet
tal-parteċipazzjoni tagħha fl-Uffiċċju Ewropew ta'
Appoġġ fil-qasam tal-Asil
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikoli 74 u 78
(1), u (2), flimkien mal-Artikolu 218 (5)] tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Ir-Regolament (UE)
Nru 439/2010 tal-Parlament Ewropew u tal-Kunsill
tad-19 ta' Mejju 2010 li jistabbilixxi Uffiċċju
Ewropew ta' Appoġġ fil-qasam tal-Asil[2]
jipprovdi, fl-Artikolu 49 (1) tiegħu, li l-Uffiċċju ta'
Appoġġ għandu jkun miftuħ għall-parteċipazzjoni
tal-Islanda, il-Liechtenstein, in-Norveġja u l-Isvizzera bħala
osservaturi. Minbarra dan, għandhom isiru arranġamenti li jispeċifikaw
b'mod partikolari n-natura, il-grad u l-manjiera li fihom dawk il-pajjiżi
għandhom jipparteċipaw fil-ħidma tal-Uffiċċju ta'
Appoġġ.
(2)       Fis-27 ta' Jannar 2012,
il-Kunsill awtorizza lill-Kummissjoni biex tiftaħ negozjati mal-Islanda
għal Arranġament dwar il-modalitajiet tal-parteċipazzjoni
tagħha fl-Uffiċċju ta' Appoġġ. In-negozjati ġew
konklużi b'suċċess bl-inizjalar tal-Arranġament
fit-28 ta' Ġunju 2013.
(3)       L-Arranġament
għandu jiġi ffirmat min-negozjatur f'isem l-Unjoni Ewropea,
soġġett għall-konklużjoni tiegħu f'data aktar tard. 
(4)       Kif speċifikat
fil-premessa 21 tar-Regolament (UE) Nru 439/2010, ir-Renju Unit u
l-Irlanda qed jieħdu sehem u huma marbuta b'dak ir-Regolament. Dawn
għandhom għalhekk jagħtu effett lill-Artikolu 49 (1)
tar-Regolament billi jieħdu sehem f'din id-Deċiżjoni. Ir-Renju
Unit u l-Irlanda għalhekk qegħdin jieħdu sehem f'din
id-Deċiżjoni.
(5)       Kif speċifikat
fil-premessa 22 tar-Regolament (UE) Nru 439/2010, id-Danimarka mhix
qed tieħu sehem u mhix marbuta b'dak ir-Regolament. Id-Danimarka
għaldaqstant mhux qed tieħu sehem f'din id-Deċiżjoni.
ADOTTA DIN ID-DEĊIŻJONI: 
Artikolu 1
L-iffirmar tal-Arranġament bejn l-Unjoni
Ewropea u l-Islanda dwar il-modalitajiet tal-parteċipazzjoni tagħha
fl-Uffiċċju Ewropew ta' Appoġġ fil-Qasam tal-Asil huwa
b'dan awtorizzat f'isem l-Unjoni, suġġett għall-konklużjoni
tal-Arranġament imsemmi. 
It-test tal-Arranġament li għandu
jiġi ffirmat huwa mehmuż ma' din id-Deċiżjoni.
Artikolu 2
Il-Kummissjoni hija b'dan awtorizzata li
tinnomina l-persuna/i bil-poter li tiffirma/jiffirmaw l-Arranġament,
f'isem l-Unjoni. 
Artikolu 3
Din id-Deċiżjoni tidħol
fis-seħħ fil-jum tal-adozzjoni tagħha. 
Magħmul fi Brussell,
                                                                       Għall-Kunsill
                                                                       Il-President
ANNESS 
ARRANĠAMENT
bejn l-Unjoni Ewropea u r-Repubblika tal-Islanda dwar
il-modalitajiet tal-parteċipazzjoni tagħha
fl-Uffiċċju Ewropew ta' Appoġġ
fil-qasam tal-Asil
L-UNJONI EWROPEA, minn issa 'l quddiem imsejħa "l-UE"
fuq naħa waħda, u
IR-REPUBBLIKA
TAL-ISLANDA, minn hawn 'il quddiem imsejħa "l-Islanda",
fuq
in-naħa l-oħra,
Wara li
kkunsidraw l-Artikolu 49(1) tar-Regolament (UE) Nru 439/2010
tal-Parlament Ewropew u tal-Kunsill tad-19 ta' Mejju 2010 li
jistabbilixxi Uffiċċju Ewropew ta' Appoġġ fil-qasam
tal-Asil[3],
minn hawn 'il quddiem imsejjaħ ir-"Regolament", 
Billi:
(1) Ir-Regolament jiddikjara li, sabiex iwettaq l-għan
tiegħu, l-Uffiċċju Ewropew ta' Appoġġ fil-qasam
tal-Asil, minn hawn 'il quddiem imsejjaħ l-"Uffiċċju ta'
Appoġġ", għandu jkun miftuħ
għall-parteċipazzjoni minn pajjiżi li kkonkludew ftehimiet
mal-UE li permezz tagħhom adottaw u japplikaw il-liġi tal-UE
fil-qasam kopert minn dan ir-Regolament, b'mod partikolari l-Islanda,
il-Liechtenstein, in-Norveġja u l-Isvizzera, minn hawn 'il quddiem
imsejħa l-"pajjiżi assoċjati",
(2) L-Islanda kkonkludiet ftehimiet mal-UE, li bis-saħħa
tagħhom adottatat u tapplika l-liġi tal-UE fil-qasam kopert
mir-Regolament, b'mod partikulari l-Ftehim bejn il-Komunità Ewropea u r-Repubblika
tal-Islanda u r-Renju tan-Norveġja dwar il-kriterji u l-mekkaniżmi
biex ikun stabbilit l-Istat responsabbli biex jeżamina talba
għall-asil magħmula fi Stat Membru jew fl-Islanda jew
fin-Norveġja[4],

FTIEHMU DAN LI ĠEJ:
Artikolu 1
Grad tal-parteċipazzjoni
L-Islanda għandha
tipparteċipa b'mod sħiħ fil-ħidma tal-Uffiċċju
ta' Appoġġ u tkun intitolata li tirċievi azzjonijiet ta'
appoġġ mill-Uffiċċju ta' Appoġġ kif deskritt
fir-Regolament u skont it-termini stabbiliti bl-Arranġament preżenti.
Artikolu 2
Il-Bord ta' Tmexxija 
L-Islanda għandha tkun
irrappreżentata fil-Bord ta' Tmexxija tal-Uffiċċju ta'
Appoġġ bħala osservatur mingħajr id-dritt li tivvota. 
Artikolu 3
Kontribuzzjoni finanzjarja
1. L-Islanda tikkontribwixxi
għad-dħul tal-Uffiċċju ta' Appoġġ somma annwali
kkalkulata skont il-Prodott Domestiku Gross (PDG) bħala
persentaġġ tal-PDG tal-Istati parteċipanti kollha skont
il-formula deskritta fl-Anness I. 
2. Il-kontribuzzjoni
finanzjarja msemmija fil-paragrafu 1għandha ssir mill-jum wara
d-dħul fis-seħħ ta' dan l-Arranġament. L-ewwel
kontribuzzjoni finanzjarjagħandha titnaqqas b'mod proporzjonali
għall-bqija taż-żmien f'sena wara d-dħul fis-seħħ
ta' dan l-Arranġament. 
Artikolu 4
Protezzjoni tad-Dejta
1. Fl-applikazzjoni ta' dan l-Arranġament, l-Islanda għandha
tipproċessa d-dejta f'konformità mad-Direttiva 95/46/KE tal-Parlament
Ewropew u tal-Kunsill tal-24 ta' Ottubru 1995 dwar
il-protezzjoni ta' individwi fir-rigward tal-ipproċessar ta' data
personali u dwar il-moviment liberu ta' dik id-data.[5]
2. Għall-finijiet ta' dan l-Arranġament, ir-Regolament (KE)
Nru 45/2001 tal-Parlament Ewropew u tal-Kunsill
tat-18 ta' Diċembru 2000 dwar il-protezzjoni ta' individwu
fir-rigward tal-ipproċessar ta' data personali mill-istituzzjonijiet u
l-korpi Komunitarji u dwar il-moviment liberu ta' dak id-data[6] japplika
għall-ipproċessar tad-dejta personali mill-Uffiċċju ta'
Appoġġ.
3. L-Islanda għandha tirrispetta r-regoli dwar il-kunfidenzjalità
tad-dokumenti miżmumin mill-Uffiċċju ta' Appoġġ, kif
stabbiliti fir-Regoli ta' Proċedura tal-Bord ta' Tmexxija.
Artikolu 5
Status legali
L-Uffiċċju ta'
Appoġġ għandu jkollu personalità ġuridika skont
il-liġi tal-Islanda u għandu jgawdi fl-Islanda l-iżjed
kapaċità ġuridika estensiva mogħtija lill-persuni
ġuridiċi skont il-liġi tal-Islanda. Jista', b'mod partikolari,
jakkwista jew jiddisponi minn proprjetà mobbli u immobbli u jista' jkun parti
fi proċedimenti legali.
Artikolu 6
Responsabbiltà
Ir-responsabbiltà
tal-Uffiċċju ta' Appoġġ għandha tkun irregolata
mill-Artikolu 45 (1), (3) u (5) tar-Regolament.
Artikolu 7
Qorti tal-Ġustizzja
L-Islanda għandha
tirrikonoxxi l-ġuriżdizzjoni tal-Qorti tal-Ġustizzja
tal-Komunitajiet Ewropej bħala suprema fuq l-Uffiċċju ta'
Appoġġ, kif provdut fl-Artikolu 45 (2) u (4) tar-Regolament.
Artikolu 8
Persunal tal-Uffiċċju ta' Appoġġ
1. Skont l-Artikolu 38 (1) u 49 (1) tar-Regolament, ir-Regolamenti
dwar il-Persunal tal-Uffiċjali tal-Komunitajiet Ewropej u Kondizzjonijiet
tal-Impjieg Applikabbli għall-Aġenti l-Oħra tal-Unjoni Ewropea,
ir-regoli adottati b'mod konġunt mill-istituzzjonijiet tal-Unjoni Ewropea
sabiex ikunu applikati dawn ir-Regolamenti tal-Persunal u r-regoli adottati
mill-Uffiċċju ta' Appoġġ skont l-Artikolu 38 (2)
tar-Regolament japplikaw għaċ-ċittadini tal-Islanda reklutati
bħala membri tal-persunal mill-Uffiċċju ta' Appoġġ.
2. B'deroga mill-Artikolu 12 (2) (a) u l-Artikolu82 (3) (a)
tal-Kondizzjonijiet tal-Impjieg Applikabbli għall-Aġenti l-Oħra
tal-Unjoni Ewropea, iċ-ċittadini tal-Islanda li jgawdu d-drittijiet
kollha tagħhom bħala ċittadini jistgħu jiġu ingaġġati
permezz ta' kuntratt mid-Direttur Eżekuttiv tal-Uffiċċju ta'
Appoġġ skont ir-regoli eżistenti għall-għażla u
l-ingaġġ tal-persunal adottati mill-Uffiċċju ta'
Appoġġ.
3. L-Artikolu 38 (4) tar-Regolament japplika mutatis mutandis
għaċ-ċittadini tal-Islanda. 
4. Iċ-ċittadini tal-Islanda ma jistgħux, madankollu,
jinħatru fil-kariga ta' Direttur Eżekuttiv tal-Uffiċċju ta'
Appoġġ.
Artikolu 9
Privileġġi u immunitajiet
L-Islanda għandha
tapplika għall-Uffiċċju ta' Appoġġ u
għall-persunal tiegħu l-Protokoll dwar il-Privileġġi u
l-Immunitajiet tal-Unjoni Ewropea[7]
kif ukoll kwalunkwe regoli adottati skont dan il-Protokoll relatati ma'
kwistjonijiet tal-persunal tal-Uffiċċju ta' Appoġġ.
Artikolu 10
Ġlieda kontra l-frodi
Id-dispożizzjonijiet
stabbiliti fl-Artikolu 44 tar-Regolament għandhom jiġu applikati
u l-Uffiċċju Ewropew ta' kontra l-Frodi (OLAF) u l-Qorti tal-Awdituri
jistgħu jeżerċitaw is-setgħat mogħtija lilhom.
L-OLAF u l-Qorti
tal-Awdituri jinformaw lir-Ríkisendurskoðun fi żmien xieraq dwar
kwalunkwe intenzjoni li jwettqu kontrolli jew awditjar fil-post li, jekk
l-awtoritajiet Islandiżi hekk jixtiequ, jistgħu jsiru b'mod
konġunt mar-Ríkisendurskoðun.
Artikolu 11
Kumitat
1. Kumitat, kompost minn rappreżentanti tal-Kummissjoni Ewropea u
l-Islanda, jissorvelja l-implimentazzjoni xierqa tal-Arranġament u
jiżgura proċess kontinwu ta' forniment ta' informazzjoni u skambju
ta' opinjonijiet f'dan ir-rigward. Għal raġunijiet prattiċi, dan
il-Kumitat għandu jiltaqa' b'mod konġunt mal-Kumitati korrispondenti
stabbiliti ma' pajjiżi oħra assoċjati li qed jipparteċipaw
abbażi tal-Artikolu 49 (1) tar-Regolament. Għandu jiltaqa' fuq talba
jew tal-Islanda jew tal-Kummissjoni Ewropea. Il-Bord ta' Tmexxija
tal-Uffiċċju ta' Appoġġ jkun infurmat dwar il-ħidma
ta' dan il-Kumitat. 
2. Informazzjoni dwar leġiżlazzjoni prevista tal-UE, li jew
taffettwa direttament jew temenda r-Regolament jew mistennija li jkollha
implikazzjoniet relatati mal-kontribuzzjoni finanzjarja stipulata
fl-Artikolu 3 ta' dan l-Arranġament, tkun kondiviża u jsir
skambju ta' fehmiet dwar dan fil-Kumitat. 
Artikolu 12
Anness
L-Anness I ta' dan
l-Arranġament jikkostitwixxi parti integrali minn dan l-Arranġament.
Artikolu 13
Dħul fis-seħħ
1. Il-Partijiet Kontraenti japprovaw dan l-Arranġament skont
il-proċeduri interni tagħhom. Huma għandhom jinnotifikaw lil
xulxin bit-tlestija ta' dawn il-proċeduri.
2. Dan l-Arranġament jidħol fis-seħħ fl-ewwel jum
tal-ewwel xahar wara l-jum tal-aħħar notifika msemmija
fil-paragrafu 1.
Artikolu 14
Terminazzjoni u validità
1. Dan l-Arranġament ikun għal perjodu mhux
limitat.
2. Kull Parti Kontraenti tista', wara konsultazzjonijiet
fil-Kumitat, tiddenunzja dan l-Arranġament billi tinnotifika lill-Parti
Kontraenti l-oħra. L-Arranġament jieqaf milli japplika sitt xhur wara
d-data ta' tali notifika.
3. Dan l-Arranġament jiġi terminat f'każ ta'
terminazzjoni tal-Ftehim bejn il-Komunità Ewropea u r-Repubblika tal-Islanda u r-Renju
tan-Norveġja dwar il-kriterji u l-mekkaniżmi biex ikun stabbilit
l-Istat responsabbli biex jeżamina talba għall-asil magħmula fi
Stat Membru jew fl-Islanda jew in-Norveġja.
4. Dan l-Arranġament huwa mfassal f'żewġ
kopji fil-lingwa Bulgara, Kroata, Ċeka, Daniża, Olandiża,
Ingliża, Estonjana, Finlandiża, Franċiża,
Ġermaniża, Griega, Ungeriża, Taljana, Latvjana, Litwana,
Maltija, Pollakka, Portugiża, Rumena, Slovakka, Slovena, Spanjola,
Svediża u Islandiża, b'kull wieħed minn dawn it-testi jkunu
ugwalment awtentiċi.
……………
ANNESS I 
Il-formula biex tiġi kkalkulata
l-kontribuzzjoni
1. Il-kontribuzzjoni finanzjarja tal-Islanda
għad-dħul tal-Uffiċċju ta' Appoġġ definita
fl-Artikolu 33 (3) (d) tar-Regolament hija kkalkulata kif ġej:
Iċ-ċifri finali l-aktar
aġġornati tal-Prodott Domestiku Gross (PDG) tal-Islanda disponibbli
fil-31 ta' Marzu ta' kull sena jkunu diviżi bis-somma
taċ-ċifri tal-PDG tal-Istati kollha li jipparteċipaw
fl-Uffiċċju ta' Appoġġ disponibbli għall-istess sena.
Il-persentaġġ miksub jiġi applikat għall-parti
tad-dħul awtorizzat tal-Uffiċċju ta' Appoġġ kif
definit fl-Artikolu 33 (3) (a) tar-Regolament, fis-sena li qed tiġi
analizzata sabiex jinkiseb l-ammont tal-kontribuzzjoni finanzjarja tal-Islanda.
2. Il-kontribuzzjoni finanzjarja
titħallas f'Euro.
3. L-Islanda tħallas il-kontribuzzjoni
finanzjarja tagħha sa mhux aktar tard minn 45 jum wara li
tirċievi n-nota ta' debitu. Kull dewmien fil-ħlas iwassal
għall-ħlas ta' imgħax tal-inadempjenza mill-Islanda fuq l-ammont
mhux imħallas mid-data dovuta. Ir-rata tal-imgħax tkun ir-rata
applikata mill-Bank Ċentrali Ewropew għall-operazzjonijiet
prinċipali ta' rifinanzjament tagħha, kif ippubblikata
fis-serje C tal-Ġurnal Uffiċjali tal-Unjoni Ewropea, li
tidħol fis-seħħ fl-ewwel jum kalendarju tax-xahar tad-data ta'
skadenza, miżjuda bi 3,5 punti perċentwali. 
4. Il-kontribuzzjoni finanzjarja tal-Islanda tiġi adattata skont dan l-Anness f'każ li l-kontribuzzjoni
finanzjarja mill-Unjoni Ewropea mdaħħla fil-baġit ġenerali
tal-Unjoni Ewropea kif definita fl-Artikolu 33 (3) tar-Regolament
tiżdied skont l-Artikoli 26, 27 jew 41 tar-Regolament (UE, Euratom)
Nru 966/2012[8]
dwar ir-regoli finanzjarji applikabbli għall-baġit ġenerali
tal-Unjoni u li jħassar ir-Regolament tal-Kunsill (KE, Euratom)
Nru 1605/2002. F'dan il-każ, id-differenza għandha tkun dovuta
45 jum wara li tasal in-nota ta' debitu.
5. Fil-każ li
l-krediti ta' pagamenti tal-Uffiċċju ta' Appoġġ li jaslu
għand l-UE skont l-Artikolu 33 (3)a tar-Regolament relatat
mas-sena N ma jintefqux qabel il-31 ta' Diċembru
tas-sena N jew li l-baġit tal-Uffiċċju ta' Appoġġ
tas-sena N jitnaqqas skont l-Artikoli 26, 27 jew 41 tar-Regolament
(UE, Euratom) Nru 966/2012 dwar ir-regoli finanzjarji applikabbli
għall-baġit ġenerali tal-Unjoni u li jħassar ir-Regolament
tal-Kunsill (KE, Euratom) Nru 1605/2002, il-parti ta' dawn il-krediti ta'
pagamenti mhux minfuqa jew imnaqqsa li tikkorrispondi
għall-perċentwal tal-kontribuzzjoni magħmula mill-Islanda
tiġi trasferita għall-baġit tas-sena N+1 tal-Uffiċċju
ta' Appoġġ. Il-kontribuzzjoni tal-Islanda għall-baġit
tal-Uffiċċju ta' Appoġġ tas-sena N+1 titnaqqas skont dan. 
[1]               Ir-Regolament (UE) Nru 439/2010 tal-Parlament
Ewropew u tal-Kunsill tad-19 ta' Mejju 2010 li jistabbilixxi
Uffiċċju Ewropew ta' Appoġġ fil-qasam tal-Asil; ĠU
L 132/11 tad-29.05.2010.
[2]               ĠU L 132/11 tad-29.05.2010
[3]               ĠU L 132, 29.5.2010, p. 11
[4]               ĠU L 93, 3.4.2001, p. 40 
[5]               ĠU L 281, 23.11.1995, p. 31
[6]               ĠU L 8, 12.1.2011, p. 1
[7]               ĠU C 83, 30.3.2010, p. 266.
[8]               ĠU L 298, 26.10.2012, p. 1